Oriġinarjament kelli ħafna lwien different. Aħdar, isfar, aħmar u blu. U t-taħlita tal-ilwien kien jagħmilni differenti minn dawn kollha li hawn madwari. Meta konna għadna flieles kulħadd kellu l-ilwien tiegħu. Ommi kienet tgħidilha personalit Ma nafx eżatt x'riedet tgħid biha. U konna kollha nieħdu gost inħallu l-kuluri jkanġu fix-xemx. Kien hemm min kellu l-istess kuluri tiegħi. Imma ta' ħadd ma kienu fl-istess ordni bħal tiegħi. U allura ta' ħadd ma kienu l-istess. Kont tista' tiddistingwi minn wieħed għall-ieħor. U konna naqbżu bl-ilwien u kuluri mwaħħla magħna minn siġra għall-oħra bla ebda biża ta' xejn. Kellna kurżitajiet biss. U s-sema kien sempliċi tinda kbira għal dak li min jaf x'hemm warajh. Li għalissa għadna ma nafux. Imma qed noħolmu bih. U la nikbru żgur se nesperjenzaw. Għax ovvja li se mmorru hemm. Naħseb li meta l-kbar isaffru f'widnejn xulxin ikunu qed jitkellmu fuq hemm. U ma jsaffrux jgħajjtu meta jkunu qed jirreferu għal hemm għax ma jridux iħassru s-sorpriża li se nsibu meta naqbżu dik it-tinda blu u jkollna post ieħor fejn inħallu ilwienna jsebbaħ il-madwar. Imma l-affarijiet jinbidlu. Waqqajt l-ilwien kollha u baqagħli lewn wieħed biss. U l-istess lewn ta' ħuti, tal-ġirien u tar-razza kollha. U l-istess tal-fjuri. L-uniku lewn jew kulur, sejjaħlu li trid differenti huwa l-isfond. U l-isfond qiegħed hemm għal kulħadd. U qiegħed differenti biex għallinqas jindunaw li hawn l-għasafar f'din il-biċċa għalqa. Għalfejn irrid ikolli kulur differenti minn ta' l-oħrajn? Il-bnedmin li żgur huma intelliġenti ħafna aktar minni kważi kollha jilbsu l-istess. Kważi kollha bl-istess simbolu fuq il-flokk tagħhom. U dawk huma li għandhom l-akbar karozzi. U la għandhom l-akbar karozzi bil-fors li huma l-aktar li rnexxew. Allura jiena sempliċi għasfur għandi nkun differenti minn ħaddieħor.? Hekk għandi l-wens fil-massa. Ħadd mhu se jisfida xi ħaġa milli nsaffar. U meta għandi aptit ma nidhirx lanqas għandi għalfejn nistaħba. Biċċa uġiegħ ta' ras anqas. Dan l-aħħar fil-fatt ilha ħafna ma tuġgħani rasi. Forsi għax m'għadniex naħseb aktar. Għal darba oħra grazzi lil Pawlu Mizzi għal dan ir-ritratt li sewa ta' inspirazzjoni.
Lewn wieħed